
Τρίτη, 11 Αυγούστου 2026
ΔΕΛΤΙΟ ΤΥΠΟΥ

Σύγκρουση Ε/Π-Τ/Ρ σκαφών στους Αντίπαξους 
Τις μεσημβρινές ώρες σήμερα, ενημερώθηκε η Λιμενική Αρχή των Παξών  για τη σύγκρουση του επαγγελματικού-τουριστικού (Ε/Π-Τ/Ρ) σκάφους «ΛΑΚΚΑ ΕΞΠΡΕΣ» Λ.Π. 516 που έφερε 10 επιβαίνοντες με το Ε/Π-Τ/Ρ σκάφος «ΧΡΙΣΤΙΝΑ» Ν. Κέρκυρας 890 το οποίο έφερε 201 επιβαίνοντες, στη θαλάσσια περιοχή του όρμου «ΒΟΥΤΟΥΜΙ» Αντίπαξων. 
Στο σημείο έσπευσε προς παροχή συνδρομής το παραπλέον Ε/Γ-Τ/Ρ «ΠΟΣΕΙΔΩΝΑΣ ΤΖΟΥΝΙΟΡ» Ν. Κέρκυρας 1719, στο οποίο μεταφέρθηκαν οι 8  εκ των συνολικά 10 επιβαινόντων του πρώτου σκάφους, με προορισμό τον νέο λιμένα Παξών, όπου οδηγήθηκε και το ίδιο το σκάφος. Τρεις εκ των επιβαινόντων, μεταφέρθηκαν στο Κέντρο Υγείας Παξών για προληπτικούς λόγους, ενώ μία 56χρονη ημεδαπή εξ αυτών, μεταφέρθηκε με ίδια μέσα στο Γενικό Νοσοκομείο Κέρκυρας, για περαιτέρω ιατρικές εξετάσεις. Από τον Λιμενικό Σταθμό Παξών απαγορεύτηκε ο απόπλους του.

Το έτερο Ε/Π-Τ/Ρ σκάφος με 201 επιβαίνοντες, οι οποίοι είναι όλοι καλά στην υγεία τους, έπλευσε αυτοδύναμα προς τον λιμένα Κέρκυρας, συνοδευόμενο από Περιπολικό Σκάφος Λ.Σ.-ΕΛ.ΑΚΤ. (Π.Λ.Σ.). Από το Κεντρικό Λιμεναρχείο Κέρκυρας  απαγορεύτηκε ο απόπλους του, μέχρι την προσκόμιση βεβαιωτικών αξιοπλοΐας από τον αρμόδιο οργανισμό που το παρακολουθεί.


Από το συμβάν δεν αναφέρθηκε εισροή υδάτων και δεν παρατηρήθηκε θαλάσσια ρύπανση.

Για το συμβάν ενημερώθηκε η αρμόδια Εισαγγελική Αρχή, ενώ από τις Λιμενικές Αρχές σχηματίζεται δικογραφία στο πλαίσιο της προανάκρισης. 

Το Υπουργείο Ναυτιλίας και Νησιωτικής Πολιτικής υπενθυμίζει την υποχρέωση απαρέγκλιτης τήρησης των κανόνων ασφαλούς ναυσιπλοΐας και καθιστά σαφές ότι οποιαδήποτε παράβαση θα αντιμετωπίζεται με τη μέγιστη  αυστηρότητα.

